b'\n_START_ARTICLE_\nMatja\xc5\xbe Klop\xc4\x8di\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nMatja\xc5\xbe Klop\xc4\x8di\xc4\x8d se je rodil 4. decembra leta 1934 v Ljubljani v dru\xc5\xbeini pesnika, dramatika in prevajalca Mileta Klop\xc4\x8di\xc4\x8da, le slabi dve leti za svojim bratom, poznej\xc5\xa1im violinistom in glasbenim pedagogom Rokom Klop\xc4\x8di\xc4\x8dem (profesorjem na ljubljanski Akademiji za glasbo)._NEWLINE_V gimnazijskih letih je treniral sabljanje v klubu Ilirija pri Rudolfu Cvetku. V juniorski konkurenci je tekmoval na turnirjih po vsej Evropi (Dunaj, Parizu, Marseileu,...). Na mladinskem evropskem prvenstvu v Cremoni je dosegel tretje mesto in dobil posebno pohvalo za najlep\xc5\xa1e sabljanje._NEWLINE_Leta 1959 je diplomiral na Fakulteti za arhitekturo._NEWLINE_Filmsko snemanje je prvi\xc4\x8d od blizu videl leta 1952, ko je kot sablja\xc5\xa1ki in\xc5\xa1truktor u\xc4\x8dil Bojana Stupico in Staneta Severja bojevanja pri filmu Jara Gospoda. Tam je spoznal scenografa Nika Matula, pri katerem je kasneje kot in\xc5\xbeenir arhitekture asistiral do leta 1958. Ob pomo\xc4\x8di takratnega ministra za kulturo Bena Zupan\xc4\x8di\xc4\x8da je dobil \xc5\xa1tipendijo francoske vlade, ki mu je med letoma 1963 in 1965 omogo\xc4\x8dala podiplomski \xc5\xa1tudij re\xc5\xbeije v Parizu. Med pari\xc5\xa1kim \xc5\xa1tudijem je nato leta 1964 asistiral pri Godardovem filmu Posebna tolpa (Bande \xc3\xa0 part)._NEWLINE_Sprva je snemal kratke in propagandne filme, med njimi so najbolj znani Na son\xc4\x8dni strani ceste, Romanca o solzi, Zadnja \xc5\xa1olska naloga. Kasneje je posnel enajst celove\xc4\x8dernih filmov in ve\xc4\x8d televizijskih dram ter filmov. Za svojo filmsko ustvarjalnost je leta 1973 prejel \xc5\xbdupan\xc4\x8di\xc4\x8devo nagrado, leta 1973 Badjurovo nagrado in leta 1995 Pre\xc5\xa1ernovo nagrado za \xc5\xbeivljenjsko delo. Klop\xc4\x8di\xc4\x8d je prejel tudi dve zlati areni v Pulju, leta 1973 in leta 1975. Leta 2000 pa je prejel \xc5\xa1e Badjurovo nagrado za \xc5\xbeivljenjsko delo na podro\xc4\x8dju kinematografije._NEWLINE_Med Klop\xc4\x8di\xc4\x8deve najuspe\xc5\xa1nej\xc5\xa1e filme sodita Cvetje v jeseni (1973), ki je dobil tudi obliko TV-serije, in Vdovstvo Karoline \xc5\xbda\xc5\xa1ler (1976). Slednjega so predvajali tudi v tekmovalnem programu filmskega festivala v Berlinu. Klop\xc4\x8di\xc4\x8deve filme Na papirnatih avionih (1967), Strah (1974) in Dedi\xc5\xa1\xc4\x8dina (1984)) so prikazali v uradnem programu filmskega festivala v Cannesu. Med televizijskimi filmi se posebej vtisnili v spomin Nori malar, ki je nastal po scenaristi\xc4\x8dni predlogi dolgoletnega sodelavca Andreja Hienga. Ljubljana je ljubljena iz leta 2005 je Klop\xc4\x8di\xc4\x8dev zadnji celove\xc4\x8derni film._NEWLINE_Klop\xc4\x8di\xc4\x8d je skozi vsa leta pogosto sodeloval direktorjema fotografije Tomislavom Pinterjem in Rudijem Vaupoti\xc4\x8dem, s scenografom Nikom Matulom, kostumografko Alenko Bartl, s skladateljema Jo\xc5\xbeetom Priv\xc5\xa1kom in Urbanom Kodrom, monta\xc5\xbeerko Milko Badjuro, ter z najbolj pogosto zasedenima igralcema v njegovih filmih, Mileno Zupan\xc4\x8di\xc4\x8d in Poldetom Bibi\xc4\x8dem._NEWLINE_Dolga leta je bil redni profesor filmske re\xc5\xbeije na ljubljanski Akademiji za gledali\xc5\xa1\xc4\x8de, radio, film in televizijo, nekaj \xc4\x8dasa tudi predstojnik filmsko in televizijskega oddelka pa prodekan.'